**Človek v súlade s prírodou**

Krásna slnečná sobotné ráno 26. júna 2021. V areáli gazdovstva Legumen (bývalé Školské hospodárstvo Piešťany) sa zišla štyridsiatka priaznivcov poľnohospodárstva, gazdovských tradícií, zdravého životného štýlu a dobrej nálady.

Pod patronátom Národnej siete rozvoja vidieka SR – Regionálnej antény pre Trnavský kraj usporiadali združenie Ekotrend Slovakia – zväz ekologického poľnohospodárstva a spoločnosť Legumen, v.o.s. v Piešťanoch v spolupráci so Slovenským koseckým spolkom – Považskou koseckou družinou Druhú zastávku Putovania po slovenských ekofarmách.

Úvodná časť bola venovaná vysvetleniu princípov ekologickej poľnohospodárskej výroby a jej prínosov pre krajinu, vidiek, biodiverzitu a obyvateľov. Ekologické poľnohospodárstvo je systém priaznivý k životnému prostrediu, a jeho cieľom je trvalo udržateľný agroekosystém, ktorý využíva predovšetkým miestne a obnoviteľné zdroje, šetrné technológie a postupy, ktoré minimalizujú poškodzovanie životného prostredia. Ekologicky hospodárime preto, lebo chceme zdravú prírodu, zdravé rastliny a zvieratá, zdravé potraviny a zdravých ľudí.

Vypočuli sme si tiež informácie o predaji z dvora, čo je spôsob určený pre lokálnych/malých producentov potravín a spotrebiteľov so záujmom o domáce, gazdovské, tradičné výrobky predávané priamo na mieste produkcie. Takto prvovýrobca predáva svoje výrobky priamo konečnému spotrebiteľovi vo vlastnom mene a na vlastný účet. Takýto predaj a priamy kontakt spotrebiteľa s výrobcom – miestnym gazdom je základom trvalo udržateľného poľnohospodárstva a rozvoja vidieka, a to nielen na Slovensku.

Nasledovala pútavá prezentácia venovaná klimatickej zmene a jej dôsledkom. Príčinou tejto zmeny je činnosť človeka, ktorá nie je v súlade s prírodou. Výsledkom je otepľovanie a vysušovanie krajiny. Voda chýba všetkým. Vysvetlili sme, ako zadržať vodu v krajine a ako s ňou šetriť. Ďalej sa treba zamerať na výber vhodných suchovzdorných plodín, ktoré v minulosti boli u nás bežné, ale sme na ne zabudli. Aj v podmienkach tepla a sucha dosahujú vysokú produkciu. Sú to napríklad obilniny tzv. druhej skupiny (teplomilné, a suchovzdorné) – proso, cirok, mohár taliansky. Zrno možno využívať ako potravinu, aj na krmovinárske účely, a celá biomasa má využitie krmovinárske aj technické. Ďalej sú to suchovzdorné strukoviny – cícer, hrachor, ktoré sú už tiež temer zabudnuté. Sú však aj iné nové „exotické“ druhy – napríklad z rodu vigna (adzuki, mungo, vigna čínska), ktoré dnes už možno pestovať aj u nás.

Potom sme sa presunuli na lúku, kde sa uskutočnila azda najočakávanejšia časť stretnutia – Gazdovská kosecká škola. Skúsení kosci zo Slovenského koseckého spolku porozprávali účastníkom všetko o ručnej kose a práci s ňou. Ukázali kosecké náčinie, rôzne kosy a kosiská a drobné kosecké pomôcky, prípravu kosy – kovanie a ostrenie, a predviedli aj samotné kosenie. Odvážnejší účastníci si pod dozorom lektorov sami vyskúšali prácu s kosou. Záver patril súboju kosca s „krovinátorom“ v rýchlosti kosenia trávy, kde na prekvapenie mnohých zvíťazila ručná kosa nad benzínovým motorom.

Po celý čas koscov sprevádzali „dvorné speváčky“ koseckého spolku – Ženská spevácka skupina Holeška z Prašníka a robili náladu krásnymi piesňami.

Po výdatnom obede (za ktorý patrí vďaka bufetu Dino) nasledovala exkurzia po gazdovstve. Účastníci videli popri bežných plodinách aj konopu, olejný ľan a olejnú tekvicu. Zaujímavá bola kolekcia strukovín, kde videli aj málo známe strukoviny – cícer, hrachor, bôb, ďalej zbierku slovenských odrôd šošovice, ale najmä široký sortiment fazule vrátane novošľachtencov.

Rozchádzali sme sa neskoro popoludní s prísľubom ďalších stretávaní.